Στατιστικές μέθοδοι στον προγραμματισμό έργων πληροφοριακών συστημάτων
Authors: Χατζηπέτρου Παναγιώτα 
Published: August 2021

Ο όρος Πληροφοριακό Σύστημα (Information System), αναφέρεται σε ένα σύστημα που περικλείει όλες τις λειτουργίες ενός οργανισμού. Το βασικό συστατικό του είναι το λογισμικό που χρησιμοποιείται σε έναν οργανισμό για την αποθήκευση και επεξεργασία δεδομένων και την αυτοματοποίηση πληροφοριακών διαδικασιών. Η πολυπλοκότητα της δομής του λογισμικού, δημιουργούν ένα εξαιρετικά σύνθετο πρόβλημα που απαιτεί προηγμένες μεθόδους ανάλυσης και έρευνας.Η περιοχή στην οποία εστιάζεται κυρίως η παρούσα διδακτορική διατριβή είναι ο καθορισμός προτεραιοτήτων στις διάφορες απαιτήσεις του λογισμικού (requirements prioritization). Ο μεγάλος αριθμός των απαιτήσεων και οι διαφορετικές απόψεις των εργαζομένων που συμμετέχουν στην έρευνα και ορίζουν ποιες είναι οι πιο σημαντικές και επομένως αξίζουν υψηλότερη προτεραιότητα κάνουν το πρόβλημα της λήψης αποφάσεων ιδιαίτερα δύσκολο και πολύπλοκο. Τα δεδομένα που συλλέγονται από ειδικά ερωτηματολόγια (Cumulative Voting) που συμπληρώνουν οι συμμετέχοντες σε μια τέτοια έρευνα περιέχουν τις απόψεις τους κωδικοποιημένες σε αριθμητικές βαθμολογίες για την απόδοση προτεραιοτήτων στις διάφορες απαιτήσεις. Παρόλο που η απλή άθροιση των βαθμολογιών από όλους τους συμμετέχοντες δείχνει ποιες απαιτήσεις είναι οι πιο σημαντικές, η συνολική πληροφορία που υπάρχει στα δεδομένα κρύβει μεγάλη μεταβλητότητα και συσχετίσεις και δεν έχει μελετηθεί συστηματικά με στατιστικές μεθόδους. Οι μεταβλητές του συνόλου των δεδομένων, από τα συγκεκριμένα σχήματα ψηφοφορίας, είναι φραγμένες και μεταξύ τους συσχετισμένες. Στη γενική τους κανονικοποιημένη μορφή τα δεδομένα αυτά αποτελούνται από διανύσματα ποσοστών (στο διάστημα [0,1]) που αθροίζονται στη μονάδα. Επομένως απαιτούνται ειδικές μέθοδοι πολυμεταβλητής ανάλυσης για τέτοιου είδους δεδομένα, αφού οι συνήθεις υποθέσεις κανονικότητας και ανεξαρτησίας δεν ισχύουν εδώ. Οι μέθοδοι αυτές θα πρέπει να απαντήσουν σε διάφορα ερωτήματα που σχετίζονται με το πόσο συμφωνούν μεταξύ τους οι συμμετέχοντες, με την αντικρουόμενη φύση των απαιτήσεων, με την ομαδοποίηση των απόψεων και με τη σύγκριση των απόψεων ανάμεσα σε προκαθορισμένες ομάδες των ενδιαφερομένων. Στη διαχείριση έργων λογισμικού η κατάλληλη κατανομή των πόρων στις διάφορες φάσεις ανάπτυξης του έργου σε σχέση με τη διερεύνηση της υψηλής πολυπλοκότητας της κατανομής της προσπάθειας (effort) αποτελούν ενδιαφέροντα προβλήματα που δεν είχαν μελετηθεί με πολυμεταβλητές μεθόδους. Στην διδακτορική αυτή διατριβή εφαρμόστηκαν πολυμεταβλητές στατιστικές μέθοδοι ειδικές για δεδομένα ανάθεσης προτεραιοτήτων που δεν έχουν χρησιμοποιηθεί ποτέ μέχρι τώρα στη διεθνή βιβλιογραφία. Ενδεικτικά αναφέρεται η χρήση του πλαισίου στατιστικών αναλύσεων Ανάλυση Δεδομένων Σύστασης (Compositional Data Analysis, CoDA) και χρησιμοποιείται για δεδομένα ποσοστών παρόμοια με αυτά που λαμβάνονται από τις διαδικασίες ανάθεσης προτεραιοτήτων. Η ερευνητική προσπάθεια μέσα από αυτή τη διατριβή και από την στατιστική ανάλυση προσπάθησε να δώσει έμφαση στον ανθρώπινο παράγοντα και να διερευνήσει τις διαφορές και τις ομοιότητες στις απόψεις που τελικά καθορίζουν την ποιότητα ενός προϊόντος.Η έρευνα που διεξήχθη στα πλαίσια της παρούσας διδακτορικής διατριβής είχε ως στόχο τη χρήση προηγμένων στατιστικών μεθόδων και μοντέλων σε προβλήματα ποιότητας πληροφοριακών συστημάτων.